Ce se știe despre elicopterul distrus pe un aerodrom din Tiraspol. Cine l-a distrus și de ce? Dacă era la sol de mulți ani, de ce ardea de parcă avea rezervoarele pline? Folosind date publice, Europa Liberă încearcă să găsească unele răspunsuri. Anunțând incidentul, Tiraspolul a declarat că elicopterul ar fi fost atacat de o dronă kamikaze (sinucigașă) care, potrivit așa-numitului Minister al Securității de Stat (MGB) transnistrean, zbura din direcția unui pod în formă de trifoi. Acest pod se află la 5-6 kilometri de cel mai apropiat punct de trecere a secțiunii transnistrene a frontierei Republicii Moldova cu Ucraina, iar dronele FPV folosite de ucraineni în război au o distanța medie de 12-15 km, a explicat Europei Libere un militar ucrainean activ. Nici Chișinăul, nici Kievul nu au confirmat vreun atac militar asupra regiunii transnistrene. "Tehnica militară din imagini nu funcționează de câțiva ani", a declarat purtătorul de cuvânt al Guvernului de la Chișinău în ziua incidentului. Expertul WatchDog, Andrei Curăraru, spune că a analizat imaginile de satelit și ajuns la concluzia că "acest elicopter nu s-a mișcat din loc din 2003". Dacă ardea atât de tare, avea rezervoarele pline? "De ce ar avea rezervoarele pline, dacă a stat parcat de mulți ani?" este o altă întrebare evidentă. Răspunsul poate fi că au ars resturile de combustibil din interiorul elicopterului și alte consumabile: lichid hidraulic, uleiuri, lubrifianți etc. Analiștii militari cred că aceste acțiuni ar face parte din eforturile mai largi ale Kremlinului de a destabiliza R. Moldova.